Document ID: 32011R0768

KOMISIJAS ĪSTENOŠANAS REGULA (ES) Nr. 768/2011
(2011. gada 2. augusts)
par grozījumiem 2011. gada 17. jūnija Īstenošanas regulā (ES) Nr. 585/2011, ar ko nosaka pagaidu ārkārtas atbalsta pasākumus augļu un dārzeņu nozarē
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 191. pantu saistībā ar tās 4. pantu,
tā kā:
(1)
Ar Komisijas 2011. gada 17. jūnija Īstenošanas regulu (ES) Nr. 585/2011, ar ko nosaka pagaidu ārkārtas atbalsta pasākumus augļu un dārzeņu nozarē (2), tika ieviesti pagaidu ārkārtas atbalsta pasākumi augļu un dārzeņu nozarē pēc Escherichia coli (E. coli) uzliesmojuma Vācijā, kas izraisīja ievērojamus traucējumus Savienības augļu un dārzeņu tirgū.
(2)
Atbilstīgi Īstenošanas regulas (ES) Nr. 585/2011 7. panta 2. punktam dalībvalstīm bija līdz 2011. gada 18. jūlijam jādara zināmi Komisijai savi Savienības kopējā atbalsta pieprasījumi. Pamatojoties uz informāciju, ko dalībvalstis ir iesniegušas saskaņā ar minēto pantu, ir jāsecina, ka krīzes ietekme ir bijusi lielāka, nekā paredzēts.
(3)
Ņemot vērā ievērojamos traucējumus augļu un dārzeņu tirgū un augļu un dārzeņu nozarei nodarīto kaitējumu, pienākas palielināt Īstenošanas regulas (ES) Nr. 585/2011 2. pantā paredzēto atbalsta maksimālo summu. Steidzamības dēļ šai regulai jāstājas spēkā tās publicēšanas dienā.
(4)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Īstenošanas regulas (ES) Nr. 585/2011 2. pantu aizstāj ar šādu:
"2. pants
Atbalsta maksimālā summa
Savienības kopējie izdevumi šās regulas izpildes vajadzībām nepārsniedz EUR 227 000 000. Tos finansē Eiropas Lauksaimniecības garantiju fonds (ELGF), un tos izmanto vienīgi šajā regulā paredzēto pasākumu finansēšanai."
2. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 2. augustā

Labels: 15
17
6